ЧРЕЗ

 ПРЕДСЕДАТЕЛЯ НА

 НАРОДНОТО СЪБРАНИЕ

 ДО

 Министъра на регионалното

 развитие и благоустройството

**ВЪПРОС**

от Петър Владиславов Славов,

народeн представител от ПГ на „Реформаторския блок“

На основание чл.90, ал. 1 от Конституцията на Република България и чл.92, ал.1 ПОДНС внасям въпрос

ОТНОСНО**:*Възникнали проблеми за гражданите във връзка с действията на Агенцията по геодезия, картография и кадастър по изготвяне на кадастрални карти***

**УВАЖАЕМА ГОСПОЖО МИНИСТЪР,**

През месец февруари 2015 г. отговорихте на въпрос, зададен от мен във връзка с провежданите от Агенцията по геодезия, картография и кадастър процедури по изготвяне на кадастрални карти от края на миналата година за столичния район „Лозенец” и др. райони на гр. София. Анализирайки предоставената от Вас информация и с оглед евентуалните проблеми на жителите и на други райони на столицата и на други населени места, използвам възможността да поставя въпроса за подобряване на работата на АГКК, чиито принципал сте Вие, в качеството Ви на ресорен министър.

Съгласно чл. 39, ал. 3, от НАРЕДБА № 3 от 28 април 2005 г. за съдържанието, създаването и поддържането на кадастралната карта и кадастралните регистри, издадена от Министъра на регионалното развитие и благоустройството, „Собствениците, съответно носителите на други вещни права, са длъжни да представят актовете, удостоверяващи правата им върху имотите“, а в чл. 39, ал. 6 от Наредбата е предвидено, че при неизпълнение на задължението по ал. 3 “разходите за отстраняване на непълнотите и грешките по имотите след одобряване на кадастралната карта и кадастралните регистри са за тяхна сметка“. Същевременно, в чл. 38, ал. 1, т. 3 от ЗКИР е предвидено, че единствено при поискване от служител от службата по геодезия, картография и кадастър или от лицето, определено със заповедта по чл. 35, ал.2 съответно по чл.35б, ал.2, собственикът е длъжен да му представи акт, удостоверяващ правата му върху имота, както и да му предостави и други данни, съгласно наредбата по чл. 31.

Очевидно е противоречието между допълнителните задължения, вменени от Наредбата на гражданите и разписаното в законовия нормативен акт. Недопустимо е подобно разширително тълкуване на ЗКИР и вменяване на допълнителни задължения на гражданите по задължително представяне на Агенцията на документи за притежаваните от тях имоти, още повече, че информация за тях е налична в Агенцията по вписванията. Очевидно, волята на законодателя е била, само в случаите на липсата на такава информация (т.е. когато тя служебно не е била изпратена на Агенцията по геодезия, картография и кадастър от Агенцията по вписванията и/или данъчните служби), последната да се предоставя от гражданите. И то, след като те са били надлежно уведомени за това си свое задължение.

С оглед гореизложеното, **Уважаема госпожо Министър,**

Моля да отговорите на следния въпрос:

**Считате ли, че по смисъла на ЗКИР, Агенцията по геодезия, картография и кадастър е длъжна индивидуално да уведомява собствениците за задължението им да предоставят данни за имотите си при изготвяне на кадастрална карта и кадастрални регистри и, и то само в случаите, когато тази информация не може да се събере служебно от агенцията, и ако споделяте това становище, ще предприемете ли и съответните действия като принципал на Агенцията по геодезия, картография и кадастър?**

София, 26.03.2015г. **Петър Славов**,

 народен представител